google/wiki40b huggingface dataset:
Blow-Up

Handling

Thomas er en fotograf i London med øye for det spesielle. Han fotograferer alt fra supermodeller til belastede sider av samfunnet. En dag er han i en park der han helt tilfeldig tar bilder av en ung kvinne og en ung mann som omfavner hverandre på en benk. Kvinnen, som heter Jane, følger etter ham og tilbyr ham sex for å få bildene tilbake. Thomas tar imot tilbudet, men nekter å levere henne filmen.
Da han fremkaller bildene får han øye på en hånd med en revolver, og tror dermed det dreier seg om et mord. Han akter å foreta seg noe, men både bildene og liket forsvinner. Thomas begynner etterhvert å bli usikker på hva som er virkelighet og hva som er fantasi.

Om filmen

Blow-Up ble innspilt våren og sommeren 1966 i London. 
Dette er Antonionis første av i alt tre engelskspråklige filmer han regisserte. De andre to er Zabriskie Point (1970) og Yrke: Reporter (1975).

Popularitet og økonomi

Filmen innbrakte rundt $20 millioner globalt. 
Produksjonskostnadene var på $1,8 millioner.

Anmelderne

Filmen ble godt mottatt av kritikerne, noe som gjenspeiles i at den har fått 87 % på Rotten Tomatoes. Den amerikanske filmanmelderen Roger Ebert gav den 4 av 4 stjerner i 1998 og plasserte den på sin eksklusive liste over «Great Movies».
Dagbladets anmelder gav den terningkast fire, mens VG og Dagsavisen gav den fem. Aftenpostens anmelder beskrev den som et teknisk og kunstnerisk mesterverk og omtalte Hemmings skuespillerprestasjoner som fabelaktig.

I populærkultur

Brian De Palmas thriller Blow Out fra 1981 er inspirert av Blow-Up. Her er fotograf byttet ut med lydtekniker. 
Også Francis Ford Coppolas Avlyttingen fra 1974 er også inspirert av filmen.
Tarimbekkenet

Tarimbekkenet ligger i den kinesiske autonome regionen Xinjiang, helt vest i Kina, like nord for Tibetplatået.

Geografi

Tarimbekkenet er et av de største endorheiske bekken i verden. De sentrale deler er en tørr slette bestående av avleiringer og innsjøsedimenter og er omgitt av de massive fjellkjedene Tien Shan, Kunlun og Pamir. Det er den tørreste regionen i hele Eurasia. En stor del av området domineres av sandørkenen Taklamakan på 270.000 km². I tillegg er det flere mindre sandmassiver på fra 780 til 4.400 km². Sanddyner er det dominerende landskapstrekk.
Nedbøren i Tarimbekkenet er ekstremt sparsom, og noen år er det ingen nedbør i det hele tatt. I Taklamakanørkenen og i Lop Nor-bekkenet er den gjennomsnittlige årsnedbøren på rundt 12 mm. Ved foten av fjellene og i flere andre områder i elvebekkenet når nedbøren opp i 50 til 100 mm årlig. I Tien Shan er det mye våtere, med årsnedbør som ofte overstiger 500 mm. Maksimumstemperaturene i Tarimbekkenet ligger rundt 40 °C.
Tarimbekkenet har sitt laveste punkt ved Lop Nor, en saltrik myrlendt depresjon i østre del av området. Tarim, den største elva i bekkenet, hadde tidligere utløp i Lop Nor, men grunnet bortledning av vann til irrigasjon ender den nå 150 km lenger vest. Lop Nor var tidligere også Kinas sted for atomprøvesprengninger.
Området antas å ha store reserver av olje og naturgass, og det er allerede utvinningsprosjekter i gang i de sentrale deler av Taklamakan.

Befolkning

Tarimbekkenet har en spredt befolkning av uighurer og andre sentralasiatiske folk som kasaker, kirgisere og tadsjiker. Det bor også en stor andel han-kinesere i området, mange av dem innvandret i senere tid fra andre deler av Kina.

Historie

I tidligere tider ble de nå utdødde tokariske språk talt i Tarimbekkenet. Dette var de østligste av de indoeuropeiske språk.
Det kinesiske navnet "Yuezhi" (eller Yüeh-Chih) betegnet et sentralasiatisk folk som holdt til i det nåværende Gansu. Da de ble beseiret av xiongnufolket dro de vestover mot Tarimbekkenet og deretter sørover hvor de opprettet Kushanriket i det nordlige India.
Kineserne, under ledelse av general Ban Chao (32-102 e.Kr.), maktet å fravriste xiongnufolket kontrollen over Tarimbekkenet ved slutten av det første århundre e.Kr.
De mektige kushanerne ekspanderte tilbake til Tarimbekkenet under de 1. og 2. århundrer. De etablerte et kongedømme i Kashgar og kappedes med nomader og kinesere om å dominere området. De innførte Brahmiskrift, det indiske prakritspråket for administrasjon, og den buddhistiske religion. De spilte en viktig rolle da buddhismen ble innført til Øst-Asia langs Silkeveien.
Pårte

Pårte (lulesamisk: Bårdde) er et fjell i den sørlige delen av Sarek, beliggende ca. 20 km nord for Kvikkjokk. Fjellmassivet har to topper på over 2 000 m, Bálgattjåhkkå på 2016 meter og Bårddetjåhkkå på 2 007 meter. I fjellmassivet ligger også isbreen Bårddejiegŋa og fjelltoppen Sáitáristjåhkkå, som er en av de få fjelltopper i Sverige som krever fjellklatring for å bestiges.
Gjennom sin nærhet till Kvikkjokk og den lett tilgjengelige 2000 meter høye fjelltoppen Bårddetjåhkkå, besøkes Pårte ofte av vandrere.
Ferdinando Paër

Liv

Paër operadebut skjedde allerede i 1789 med den komiske operaen La locanda de´ vagabondi. I 1791 ble han  teaterkapellmester i Venezia, i 1797 var han i Wien med samme tittel. Fra 1802 til 1806 var han kapellmester ved hoffteateret i Dresden, fra 1812 til 1827 kapellmester ved den italienske operaen i Paris. Han ble medlem av Académie française i 1831, og kapellmester ved det kongelige kapell i 1832. Paër skrev omtrent 44 operaer, alle ble møtt med stor entusiasme og var svært kjent i hans levetid, men etter hans død ble de fort glemt. I tillegg skrev han blant annet oratorier, kantater, vokalmusikk, klaverstykker.
Til grunn for Paërs opera Leonora ligger det samme stoffet som Beethoven skrev operaen Fidelio over. 
Paër var blant annet den unge Franz Liszts komposisjonslærer i Paris, og hjalp ham med å ferdigstille sin første opera, Don Sanche ou le château d'amour (1824–1825).
Kubernetes

Kubernetes er en åpen kontainer for dataklynger som er utviklet av Google. Dens formål er å «sørge for en plattform for automatisk distribusjon, skalering og operasjoner av kontainere på tvers av dataklynger som verter.»
Første versjon ble lansert 7. juni 2014. Siste versjon er 1.9.1, lansert 7. mars 2017.
Noord-Hollands flagg

Beskrivelse

Flagget ble fastlagt av provinciale Staten (tilsvarende den politiske delen av den norske fylkeskommunen) 22. oktober 1958: Rektangulært, forholdene er 2:3. Flagget er delt i tre like store, horisontale baner. Ovenfra og nedad er fargene gult (gull), rødt og blått. Fargene ble tatt fra Noord-Hollands våpen.
Lagging

Lagging er en teknikk som brukes til å lage bøtter, baljer, stamper og kar av breie trestaver. Håndverket er i slekt med bøkring, det vil si å lage tønner, men atskiller seg fra denne på noen måter. En håndverker som utfører lagging, kalles en lagger, mens en tønnemaker kalles bøkker.

Historie i Norge

Laggeteknikken var en del av det gamle bondesamfunnet. Teknikken ble særlig brukt til å lage tette beholdere som skulle brukes til flytende væsker av ulike slag, slik som kar til melkestellet: melkebøtter, melkeringer, ostekopper og smørbutter.  
Et lagget kar settes sammen av staver av tre som høvles til en etter en. Det ferdige karet skal trutne og bli tett. Staver av kvalitet skal derfor taes  radiært av trestokken. Da utvider staven seg i bredden når den trutner, og sprekkene mellom stavene blir tette. I staven skjæres ut et spor til bunn og eventuelt lokk i beholderen. Stavene settes en etter en rundt bunnen. De kan forbindes med trenagler, og de holdes alltid sammen av treband som sveipes rundt beholderen. 
Laggeren kunne gjerne være en husmann som drev med håndverk mellom onnene i jordbruket.
Laggeteknikken går tilbake til eldre jernalder, ifølge folkelivsgranskeren Hilmar Stigum.
Mens laggeren var en bygdehåndverker, var bøkkeren gjerne en byhåndverker.
I norske museer finnes store mengder gjenstander fra det gamle bondesamfunnet som er laget med lagging som teknikk.
Pasvik Trail

Pasvik Trail er et sledehundløp som starter i på Førstevann i Kirkenes, går inn i Pasvikdalen, via Vaggetem og Neiden og tilbake til Kirkenes (ca. 320 km). Løpet er arrangert av Varanger Trekkhundklubb og avholdes årlig i april.
Det øverste sovjet

Liste over statsoverhoder i Sovjetunionen

Embedet hadde flere forskjellige navn i løpet av Sovjetunionens eksistens og ble til slutt gitt navnet «president av Sovjetunionen» den 15. mars 1990.
Han Andi

Bakgrunn

Han var barnebarnet til keiser Han Zhangdi.
Da enkekeiserinne Deng Suis stesønn, spedbarnet Han Shangdi, overtok tronen i 105, holdt hun hans tolv år gamle fetter Líu Hù i hovedstaden Luoyang for å sikre tronfølgen i tilfelle barnekeiseren skulle dø.

Keiser

Prins Hù overtok tronen da Shangdi døde i september 106, men Deng Sui fortsatte som regent helt til hennes død i 121. Samtidig ble landet plaget av tørke, og bøndene gjorde opprør. Enkekeiserinne Deng var en dyktig herskerinne. Naturkatastrofene og krigene mot qiang- og de sørlige xiongnu-barbarene klarte hun å ta seg av rimelig godt. Hun gjennomførte dessuten mange reformer innen strafferetten i riket. 
Keiser An synes å ha hatt minimal innflytelse på styre og stell. Han kom imidlertid under sterk personlig innflytelse fra hoffevnukkene Jiang Jing (江京) og Li Run (李閏), og enda mer under sin amme Wang Sheng (王聖). Han var også sterkt influert av sin favorittkonkubine Yan Ji (閻姬). Han gjorde henne til keiserinne i 115, selv om hun hadde forgiftet en av hans andre konkubiner, konkubine Li, som var moren til hans eneste sønn, Liu Bao (劉保) tidligere samme år. Selv om disse folkene var uten reell makt så lenge eknkekeiserinne Deng levde, planla de å gripe makten så snart hun var ute av bildet. Enkedronning Deng var i noen grad klar over disse planer og var krenket; det skuffet henne også at keiser An, som hadde vært et kvikt og intelligent barn, hadde neglisjert sine studier og bare interesserte seg for drikking og kvinner. Det antas at hun på et tidspunkt overveiet å sette ham til side og erstatte ham med han fetter Liu Yi (劉翼), prinsen av Pingyuan. Men hun bestemte seg til slutt for ikke å gjøre dette.
I 120 utpekte keiser An sin eneste sønn, prins Bao, til kronprins.
Keiser An kom altså først til personlig makt i 121, da enkekeiserinnen døde. Da var han 28 år gammel. Qiang- og xiongnu-opprørene blusset straks opp igjen, og skulle plage resten av hans levetid. På grunn av beskyldninger som var blitt rettet mot Deng Sui fjernet keiseren etter sin maktovertakelse alle hennes slektninger fra deres embeder og tvang flere av hennes familiemedlemmer til å begå selvmord.
Under sin regjeringstid bekymret han seg lite om statsstyret; den slags overtok han for det meste til sine evnukker og til sin hustru. Selv nøt han luksuslivet og gav seg hen til alkoholen. 
Da keiser Ān døde i 125 i Wancheng (宛城 - dagens Nanyang) under en reise, var han bare 31 år gammel.
Norgesmesterskapet i alpint 1982

Norgesmesterskapet i alpint 1982 var det norske mesterskapet i alpin skiidrett. Mesterskapet ble arrangert på Voss fra 19. til 21. februar.
Papilio eurymedon

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio eurymedon tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Decarthria

Utseende

Små (opptil 10 millimeter) og nokså spinkle trebukker med antenner som er omtrent så lange som kroppen. På farge er de mer eller mindre brunlige. Kroppsformen er avlang, pronotum er sylindrisk til tønneformet, ofte lengre enn bredt, uten pigg på sidene.

Utbredelse

Slekten er utbredt i Vestindia: Puerto Rico, Grenada og St. Vincent.
Mosvatnet

Dyreliv

Vannet og området rundt har et rikt fugleliv. I 1998 ble det observert 143 forskjellige fuglearter her. Stokkand, toppand, hettemåke, knoppsvane og sothøne hekker her. I bøkeskogen finnes blant annet bokfink, gråtrost, rødvingetrost, løvsanger, kjøttmeis og rødstrupe. Området er derfor beskrevet som et eldorado for ornitologer.

Friluftsliv og camping

Ved sørenden ligger Mosvangen Camping og i øst (på andre siden av 510Fylkesvei 510) Stavanger Svømmestadion Gamlingen og Vålandsskogen. På vestsiden finner vi Rogaland Kunstmuseum
Mosvatnet er det suverent mest brukte friluftsområdet i Stavanger. Utvalgstellingene som ble foretatt i 1995 viste at anslagsvis 560 000 personer brukte turstien rundt Mosvatnet. Voksne turgåere var de ivrigste brukerne. Syklister og joggere utgjorde også en stor brukergruppe. Stien rundt vatnet (korteste vei) er kontrollmålt til 3070 m.
Broadway (teaterdistrikt)

Broadway er en av verdens største teaterdistrikt som ligger rundt og er oppkalt etter gaten Broadway på Manhattan i New York, USA. Den har siden 1850 vært hovedplassen for mesteparten av byens scener og teatergrupper. Som et resultat av dette har gatenavnet gitt tittelen til New Yorks revy- og teaterliv generelt; det snakkes om Broadway-skuespill og Broadway-produksjon, eller på engelsk «Broadway Theatre». De fleste teaterbygninger ligger ikke fysisk på Broadway, men på de kryssende sidegatene.
Teaterlokalene leies ut til frittstående produksjonsselskap. De er avhengig av full suksess for å kunne spille mer enn en uke. Store beløp er involvert; noe som også reflekteres i billettprisene. Ved *Time Square  selges billetter til aftenens forestillinger til halv pris
Broadway har en svært fremtredende posisjon i profesjonell amerikansk teater og er hjemmet til de fleste av landets mest prestisjetunge skuespill. Den var sentral i utviklingen av den amerikanske musikalformen, og er fortsatt stedet hvor de fleste musikaler blir skrevet og først fremført.
Sammen med West End i London, regnes Broadway-teateret som det beste engelskspråklige teaterområdet i verden.
I løpet av 1900-tallet ble begrepet Broadway begrenset til store arenaer med en kapasitet på cirka 500 til 2000 mennesker. Mindre scener har fått tilnavnet off-Broadway og ekstra små scener (under 200 plasser) off-off-Broadway. Sistnevnte blir ofte forbundet med eksperimentelle teaterstykker.
Ånge kommune

Geografi

Ånge kommune er preget av landskap med skog, spredt med områder med vann og myr. Elva Ljungan renner gjennom kommunen. Et av stedene som er kandidat til tittelen «Sveriges geografiske midtpunkt» er på fjellet Flataklocken som ligger inntil Munkbysjön i kommunens østlige del. Årsaken til betegnelsen er en tyngdepunktsbestemmelse av Sveriges landmasse, beregnet av Kungliga Tekniska Högskolan i Stockholm, 1947. Ånge kommune omfatter totalt 3 300 km².
Ånge er et jernbaneknutepunkt hvor Mittbanan og Norra stambanan møtes.
Guri Melby

Bakgrunn og virke

Melby var medlem av Orkdal kommunestyre 1999–2007 og medlem av Trondheim bystyre 2007–2011. Hun var Venstres 1. kandidat til Stortinget fra Sør-Trøndelag ved valgene i 2005 og 2009, og 3. kandidat i Oslo i 2013 og 2017. I perioden 2013-2017 og 2017-2021 var hun 1. vararepresentant for Trine Skei Grande og Ola Elvestuen. Melby har vært medlem av Venstres landsstyre siden 2008, medlem av sentralstyret siden 2010 og leder i partiets programkomité foran stortingsvalget i 2013. Melby var medlem av et regjeringsoppnevnt utvalg som skulle utrede tros- og livssynspolitikken 2010–2013. Hun har også bakgrunn fra Unge Venstre, der hun satt i sentralstyret i flere perioder.  
Melby har mastergrad i nordisk fra Norges teknisk-naturvitenskapelige universitet fra 2007. Melbys masteroppgave handlet om dialektbruken i TV-programmet Team Antonsen. Hun har vært høgskolelektor ved Høgskolen i Oslo og Akershus siden høsten 2012. Før dette var hun lærer ved Høgskolen i Sør-Trøndelag 2008–2011, rådgiver ved Nasjonalt senter for skriveopplæring og skriveforskning 2010–2011 og rådgiver i Kunnskapsdepartementet 2011–2012. 
Da Ola Elvestuen ble valgt inn på Stortinget i 2013 tok Melby over som Byråd for miljø- og samferdsel i Oslo. Fra 15. oktober 2013 til oktober 2015 var hun byråd for samferdsel og miljø i Oslo. Hun ble i oktober 2014 nominert på førsteplass på Venstres valgliste i Oslo foran bystyrevalget i 2015. Som byråd for miljø- og samferdsel hadde hun ansvar for utbyggingen av kollektivtrafikken i Oslo, og sørget blant annet for et vedtak om å kjøpe nye trikker til byen i 2015. Hun hadde også ansvaret for sykkelsatsingen i Oslo, blant annet framforhandlingen av en ny bysykkelavtale  som innebærer nye bysykler fra 2016, og lanseringen av en ny sykkelstrategi for Oslo.  
Fra 1. januar 2016 til mars 2018 var hun styreleder i Språkrådet.
Himmelhamn

Himmelhamn er et vestlandsbasert band. 
Debutsingelen «Eg ville gjerne eiga ei tru» kom ut 14. mars 2018.
Debutalbumet Himmelhamn ble utgitt 13. april 2018. 
Bandet er irskinspirert.
Bandet har spilt inn ny musikk til gamle salmetekster av blant annet Jesper Krogedal. Kjetil Ulland har tatt opp og mikset debutalbumet som er spilt inn i Etne.
Mythodes

Utseende

En middelsstor, avlang, blankt svart trebukk. Antennene er omtrent så lange som kroppen, de indre leddene med dusker av lange, mørke hår. Pronotum er rundet, innsnevret bård foran og bak. Dekkvingene har gule tegninger og er nesten jevnbrede. Bakbeina har klubbeformede lår, leggene med dusker av mørke hår i spissen.

Utbredelse

Arten er utbredt i Indonesia.
Zombieland

Handling

Satt i en verden hvor zombier har overtatt herredømmet i Amerika, og de få overlevende menneskene kun har én oppgave i livet: å overleve. Den unge, sjenerte, nerdete og naive Columbus (Jesse Eisenberg) har tenkt seg til Ohio for å se om familien er i live, men har mer enn nok med å holde seg i live selv for zombiene, som er på konstant jakt etter de overlevende menneskene. Derfor har Columbus laget 30 overlevelsesregler for seg selv, som han er streng med å følge. Han slår seg snart sammen med den middelaldrende, tøffe og bitre Tallahassee (Woody Harrelson), som har én ting han er god i: å drepe zombier. Columbus innser at evnene hans kan være gode å ha med seg, og han tar derfor følge i bilen til zombie-hateren, i og med at de skal samme vei. Denne svært unormale kombinasjonen blir ikke bedre når de møter to unge jenter som også har sine egne måter å takle zombiene på – søstrene Wichita (Emma Stone) og Little Rock (Abigail Breslin), som planlegger å dra til en fornøyelsespark i Los Angeles, som de har hørt er fri for zombier. Disse to partene kommer overhodet ikke overens til å begynne med, men ser seg etterhvert nødt til å stole på hverandre for å komme unna zombiene.

Om filmen

Filmen hadde et budsjett på kun drøyt 20 millioner dollar, men ble en uventet hit rundt om på kinoer i verden, og spilte inn over 100 millioner dollar på verdensbasis. Den ble også en stor kritiker- og publikumsfavoritt, og har 90% på Rotten Tomatoes og 7,8/10 i snitt på IMDb.
Filmen blir også ofte kredittert for å føre både Jesse Eisenberg, Emma Stone og regissør Ruben Fleischer opp på A-lista i Hollywood.
Sif Nikoline Bendix Madsen

Idrettskarriere

Madsen deltok i Triathlon Youth European Championships Festival 2016, der hun vant kvinneklassen, og kom på sjetteplass i lagkonkurransen. Hun deltok i Nordisk mesterskap i terrengløp 2016, og kom der på tiendeplass. 
I EM i triatlon 2017 i Kitzbühel kom hun på andreplass i juniorklassen, bak britiske Kate Waugh, og hun deltok på Danmarks stafettlag som vant mix-stafetten. Hun deltok på Danmarks lag som kom på 16.-plass i mix-stafetten under VM i triatlon mixed stafett 2017, og i Europacupen i terrengløp for klubblag 2017 kom hun på 12.-plass i juniorklassen individuelt, og fikk bronse i lagkonkurransen i juniorklassen, sammen med laget sitt, Sparta AM. I Nordisk mesterskap i triatlon 2017 fikk hun sølv i eliteklassen, bak Amanda Bohlin fra Sverige. 
Hun kom på 13.-plass i juniorklassen under EM i triatlon 2018, og deltok på Danmarks lag som kom på 15.-plass i mix-stafetten i juniorklassen. Hun kom på tredjeplass i det danske mesterskapet i triatlon. I Nordisk mesterskap i triatlon 2018 fikk hun sølv i juniorklassen, bak Anne Holm. I oktober deltok hun i Triatlon under Sommer-OL for ungdom 2018, og kom der på andreplass individuelt, og deltok på det sammensatte laget Europa 1, som vant mix-stafetten.
Politivold

Politivold er en betegnelse på voldsbruk fra politiets side. Ved siden av militærvesenet er politiet vanligvis den eneste institusjonen med lovfestet myndighet til autorisert maktbruk. For de fleste stater er denne lovfestede myndigheten geografisk begrenset til statens grenser.
Begrepets innhold er omstridt; dels brukes det om all voldsbruk fra politiet, dels brukes det om overdreven voldsbruk. Når vold er overdreven så vil det ofte være snakk om illegitim vold. På grunn av uklarhet i begrepets innhold så kan en part i en konflikt ønske å bruke uttrykket for å indikere at det har skjedd en illegitim utøvelse av vold, der det imidlertid kan ha vært snakk om legitim bruk av vold. På den andre siden benyttes begrepet til å beskrive ulovlig vold fra politiets side, eventuelt vold som oppfattes som ulovlig.

Politivold i Norge

I Norge er politivoldsakene i Bergen i 1970-årene og 1980-årene et kjent tilfelle av omfattende politivold i nyere tid. Bare en liten del av anmeldte tilfeller av politivold i Norge ender med domfellelse.
Statistikken i slike saker viser at anmeldelser sjelden har konsekvenser for polititjenestemannen. Første halvår 2008 behandlet Spesialenheten for politisaker 485 saker og i 3 prosent av tilfellene førte anmeldelsen til påtaleavgjørelsene slik som forelegg, siktelse, tilståelsesdom eller tiltale. En del saker ble ikke avgjort ved spesialenheten, men gikk til administrativ vurdering hos politimester eller sjef for særorgan. Dette skjedde i 19 tilfeller. Blant de som klager på behandling av saken var det kun tre som nådde frem, av 74 klager på Spesialenhetens avgjørelser ble disse opprettholdt i 71 saker.